Robert Myrland fra Saltdal har fått et lisenskrav fra NRK på over elleve tusen kroner.

Han ønsker nå en folkeaksjon mot NRK-lisensen.

- Spionerer

Saken skapte debatt og flere av an.no sine lesere reagerer på fremgangsmåten til lisensjegerne.

- Samtidig er jeg drittlei av å ha NRKs lokale lisensjeger snikende rundt huset. Han går inn i hagen min på kveldene, kikker inn gjennom vinduene i stua og spionerer på hva vi foretar oss i heimen. Ja, jeg har sett ham flere ganger der. Dette er så utidig at jeg har bestemt meg for å boikotte og hate alt NRK står for i all framtid, skriver G.K. i debatten under artikkelen.

Han forklarer videre til an.no om hendelsen da han flyttet inn i ny bolig:

- En kveld sto jeg i kjøkkenet, og så en godt voksen mann komme snikende langs husveggen på tur ut av hagen min. Ja, ja, tenkte jeg. Det er vel en av naboene som tar snarveien gjennom hagen slik jeg har sett at ungene gjør av og til. Noen minutter senere får jeg på nytt øye på samme personen der han sniker rundt bilen min som står like ved husveggen. Ytterligere 10-15 minutter senere står samme personen på døra mi, og presenterer seg som lisensjeger for NRK.

- Smånifs

Han sier at det ikke er registrert lisens på adressen, og jeg forklarer at jeg nettopp har flyttet inn. Varsling om adresseendring er ikke høyt prioritert når flyttegodset ennå står i esker omkring. Det tok bare noen dager før lisenskravet kom i posten, fortsetter G.K. og konkluderer:

- Fyren hadde altså vært inne i hagen min, kikket gjennom vinduene som ligger ned mot bakkenivå, og funnet at der var TV i stua uten at han hadde registrert lisens på adressen.

Olga Hanssen beskriver sitt møte slik:

- Nå trekker jeg for gardinene når det begynner å bli mørkt, så han så neppe noe gjennom vinduene. Men han kom jo på døra i flere uker før jeg ga opp og åpnet. Og da var han både frekk og litt smånifs. Ikke kjekt å være alene hjemme med små barn da, nei. Han sa mye ekkelt for å si det sånn.

Hvordan opplever du jakten på lisensen? Vil vil gjerne høre din historie og kontakt oss på mail her. Delta i debatten her!